राजेश ठाकुर कांग्रेस की झारखंड इकाई के अध्यक्ष नियुक्त, विसेंट पाला को मिली मेघालय की कमान
इससे पहले, झारखंड सरकार के मंत्री रामेश्वर उरांव प्रदेश अध्यक्ष थे तथा कमलेश महतो, इरफान अंसारी, मानस सिन्हा और संजय पासवान कार्यकारी अध्यक्ष की जिम्मेदारी निभा रहे थे।
नयी दिल्ली: कांग्रेस ने झारखंड में अपने वरिष्ठ नेता राजेश ठाकुर को बुधवार को प्रदेश कांग्रेस कमेटी का अध्यक्ष नियुक्त किया तथा चार अन्य नेताओं को कार्यकारी अध्यक्ष की जिम्मेदारी सौंपी। इसके साथ ही, लोकसभा सदस्य विंसेट एच पाला को मेघालय प्रदेश कांग्रेस कमेटी का अध्यक्ष बनाया गया है तथा उनके साथ तीन कार्यकारी अध्यक्ष नियुक्त किये गए हैं। पार्टी के संगठन महासचिव केसी वेणुगोपाल की ओर से जारी बयान के मुताबिक, कांग्रेस अध्यक्ष सोनिया गांधी ने इन नियुक्तियों को स्वीकृति प्रदान की। ठाकुर को झारखंड प्रदेश कांग्रेस कमेटी का अध्यक्ष बनाने के साथ ही गीता कोड़ा, बंधु टिर्की, जलेश्वर महतो और शहजादा अनवर को कार्यकारी अध्यक्ष बनाया गया है। इससे पहले, झारखंड सरकार के मंत्री रामेश्वर उरांव प्रदेश अध्यक्ष थे तथा कमलेश महतो, इरफान अंसारी, मानस सिन्हा और संजय पासवान कार्यकारी अध्यक्ष की जिम्मेदारी निभा रहे थे। मेघालय में विंसेट पाला को अध्यक्ष बनाने के साथ ही, कांग्रेस नेतृत्व ने अम्पारीन लिंगदोह, मार्थोन संगमा और जेम्स लिंगदोह को कार्यकारी अध्यक्ष बनाया है। इससे पहले सेलेस्टीन लिंगदोह मेघालय प्रदेश कांग्रेस कमेटी के अध्यक्ष की जिम्मेदारी निभा रहे थे। ये भी पढ़ें